บลจ.ไอเอ็นจีคืนเงินสดซื้อLTF-RMF
บลจ.ไอเอ็นจี&nbsp; กระตุ้นกองทุน LTF-RMF ส่งท้ายปี ชูแคมเปญเทศกาลประหยัดภาษี รับเงินสดคืนทันที
30 พ.ย. 2553

บลจ.ไอเอ็นจี  กระตุ้นกองทุน LTF-RMF ส่งท้ายปี ชูแคมเปญเทศกาลประหยัดภาษี รับเงินสดคืนทันที
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บลจ.ไอเอ็นจีใช้แคมเปญ “เทศกาลประหยัดภาษี” ในการกระตุ้นการลงทุนในกองทุน LTF และ RMF มาโดยตลอดและยังคงใช้เป็นแคมเปญต่อเนื่องมาถึงปีนี้ ในแคมเปญดังกล่าว นอกจากผู้ลงทุนในกองทุน LTF และ RMF ของ บลจ.ไอเอ็นจี จะได้รับสิทธิประโยชน์ทางภาษีแล้ว ยังจะได้รับโปรโมชั่นพิเศษ Money Cash Back สำหรับยอดเงินลงทุนสะสมทุกๆ 50,000 บาท ผู้ลงทุนในกองทุน LTF ทุกกอง และกองทุน RMF ที่มีนโยบายลงทุนในหุ้น จะได้รับ Cash Back มูลค่า 300 บาท 
ขณะที่กองทุน RMF ที่มีนโยบายลงทุนในตราสารหนี้ จะได้รับ Cash Back มูลค่า 100 บาท 
สำหรับกองทุน LTF ภายใต้การบริหารของ บลจ.ไอเอ็นจี (ประเทศไทย) มี 4 นโยบาย ประกอบด้วย กองทุนเปิด ไอเอ็นจี ไทย บรรษัทภิบาล หุ้นระยะยาว ซึ่งมีนโยบายลงทุนในหุ้นที่จดทะเบียนในตลาดหลักทรัพย์ที่ได้รับการจัดอันดับว่าเป็นบริษัทที่มีธรรมาภิบาลระดับ 3-5 ดาวจากการจัดอันดับของสมาคมส่งเสริมสถาบันกรรมการบริษัทไทย (IOD) โดยเป็นกองทุนที่ผู้จัดการกองทุนสามารถปรับเปลี่ยนนโยบายลงทุนได้ตามภาวะตลาดโดยรวม ซึ่งผลตอบแทนของกองทุนย้อนหลังนับตั้งแต่ต้นปี จนถึงวันที่ 29 ต.ค.2553 อยู่ที่ 41.44% สูงกว่าดัชนีตลาดหลักทรัพย์ที่เท่ากับ 34.78% 
กองทุนเปิด ไอเอ็นจี ไทย Big Cap ปันผล หุ้นระยะยาว ซึ่งมีนโยบายเน้นลงทุนในหุ้นขนาดใหญ่ที่มีมูลค่าตามราคาตลาดรวมมากกว่า 2% เมื่อเทียบกับมูลค่าของตลาด โดยเป็นหุ้นที่มีปัจจัยพื้นฐานและผลประกอบการดี ซึ่งผลตอบแทนของกองทุนย้อนหลังนับจากต้นปี จนถึงวันที่ 29 ต.ค.2553 อยู่ที่ 37.88% สูงกว่าดัชนีตลาดหลักทรัพย์ SET50 ที่เท่ากับ 31.05% กองทุนเปิด ไอเอ็นจี ไทย แวลูพลัส ปันผล หุ้นระยะยาว เน้นลงทุนในหุ้นคุณค่าที่มีปัจจัยพื้นฐานและผลประกอบการดี ทั้งหุ้นขนาดใหญ่และขนาดกลาง ซึ่งผลตอบแทนของกองทุนย้อนหลังนับจากต้นปี จนถึงวันที่ 29 ต.ค.2553 อยู่ที่ 40.76% 
กองทุนเปิด ไอเอ็นจี ไทย 70/30 ปันผล หุ้นระยะยาว ซึ่งมีนโยบายลดความผันผวนจากการลงทุนในหุ้น โดยกำหนดสัดส่วนการลงทุนในหุ้นโดยเฉลี่ยในรอบบัญชีไม่เกิน 70% ของมูลค่าสินทรัพย์สุทธิ และเน้นลงทุนในหุ้นคุณค่าที่มีความผันผวนต่ำ ซึ่งผลตอบแทนของกองทุนย้อนหลังนับจากต้นปี จนถึงวันที่ 29 ต.ค.2553 อยู่ที่ 28.15%  
ในส่วนของกองทุนรวมเพื่อการเลี้ยงชีพ (RMF) ของ บลจ.ไอเอ็นจี (ประเทศไทย) ได้แก่ กองทุนเปิด ไอเอ็นจี ไทย หุ้นทุน เพื่อการเลี้ยงชีพ ซึ่งเน้นการลงทุนในหุ้นที่จดทะเบียนในตลาดหลักทรัพย์แห่งประเทศไทย ที่มีปัจจัยพื้นฐานและผลประกอบการดี มีผลตอบแทนของกองทุนย้อนหลังนับจากต้นปี จนถึงวันที่ 29 ต.ค.2553 อยู่ที่ 38.99% และ 2 กองทุนตราสารหนี้ คือ  กองทุนเปิด ไอเอ็นจี ไทย ออมทรัพย์เพื่อการเลี้ยงชีพ เน้นลงทุนในตราสารระยะสั้น โดยเฉพาะในตราสารภาครัฐและสถาบันการเงินที่มีความเสี่ยงต่ำ และ กองทุนเปิด ไอเอ็นจี ไทย พันธบัตรเพื่อการเลี้ยงชีพ เน้นลงทุนในพันธบัตรรัฐบาลและตราสารภาครัฐที่กระทรวงการคลังค้ำประกัน ที่มีความเสี่ยงต่ำเรื่องการผิดนัดชำระหนี้
“ตั้งแต่ต้นปีหุ้นไทยปรับตัวเพิ่มขึ้นกว่า 35% จากเม็ดเงินลงทุนของนักลงทุนต่างชาติที่มีเข้ามาอย่างต่อเนื่องกว่า 50,000 ล้านบาท สะท้อนให้เห็นถึงความเชื่อมั่นในภาพรวมทางเศรษฐกิจของไทย สำหรับกองทุน LTF และหุ้นทุน RMF ของ บลจ.ไอเอ็นจี ก็สร้างผลตอบแทนที่ดีให้กับลูกค้าของเราได้กว่า 40% นับจากต้นปี ซึ่งเชื่อมั่นว่าเราจะสามารถสร้างผลตอบแทนที่ดีอย่างต่อเนื่องให้กับลูกค้าของเราได้"นายต่อ กล่าว
อย่างไรก็ตามนักลงทุนที่ยังไม่ได้ลงทุนใน LTF และ RMF อาจจะพิจารณาเข้าลงทุนในช่วงนี้ เพราะการลงทุนใน LTF และ RMF เป็นการลงทุนระยะยาว ดังนั้น จึงมีโอกาสที่ระดับดัชนีตลาดหลักทรัพย์จะปรับตัวสูงขึ้นได้อีกในอนาคต นอกเหนือจากการได้รับสิทธิประโยชน์ทางภาษีอย่างเต็มที่และรับ Money Cash Back ของไอเอ็นจี